Vrou se 'plakkershut-lewe' verby ná sy boerpot wen | Maroela Media
'n 47-jarige vrou van Bonteheuwel in Kaapstad wat haar lewe lank al in 'n plakkershut woon, het belowe om nooit weer terug te keer na dié lewe nie nadat sy R16 miljoen in die Lotto gewen het.
Die Wes-Kaapse vrou woon saam met haar bejaarde ma, twee kinders en kleinkinders in 'n plakkershut op iemand se erf. Haar lewe het egter handomkeer verander toe sy net meer as 'n week gelede uitgevind het dat sy nou 'n miljoenêr is.
Die vrou vertel dat sy gereeld Lotto speel en twee weke gelede oudergewoonte na die Lotto-trekking op televisie gekyk het. Sy het haar dogter gevra om te kyk of sy enigiets gewen het. Toe haar dogter vir haar sê dat die nommers op haar kaartjie wel ooreenstem met dié op die televisieskerm, het sy steeds nie besef hoe groot som geld sy pas gewen het nie.
"Toe my dogter vir my sê ek het gewen, het ek gesê 'O oukei, ek sal môre winkel toe gaan sodat hulle kan kyk hoeveel ek gewen het.' Die volgende dag het ek my dogter gevra om die kaartjie na 'n winkel te neem aangesien ek moes werk toe gaan. Terwyl ek by die werk was, het my dogter gebel en my ingelig dat ek inderwaarheid nou 'n miljoenêr is!"
Die vrou vertel sy het haar baas gevra of sy vroeg kan loop en haar huis toe gehaas. "Ek het haar vertel wat gebeur en het vir haar gesê ek moet gaan seker maak my kaartjie is veilig!" lag sy.
Ithuba, die operateur van die nasionale lotery, het gereël dat die vrou na die Johannesburgse hoofkantoor reis om haar wengeld in ontvangs te neem. Daar het die vrou besluit dat sy nie weer gaan terugkeer Kaapstad toe nie. "Ek het jare lank in 'n plakkershut gebly en het nog altyd gebid vir 'n behoorlike dak oor my kop. Ek gaan nie weer terug na daardie lewe toe nie," het sy gesê.
Volgens die vrou beplan sy om vir haarself en haar twee seuns elkeen 'n huis te koop en sal haar ma, dogter en kleinkinders by haar woon. Sy wil ook graag van haar wengeld gebruik om te betaal sodat haar dogter verder kan studeer. "My dogter het matriek klaargemaak, maar daar was nie geld om verder as dit te studeer nie. Ons het reeds 'n begroting opgestel wat sal toelaat dat sy verder kan gaan studeer om die kwalifikasie van haar drome te kry."
Wat haar betref sê die vrou dat sy beplan om nooit weer te werk nie en van haar wengeld te belê sodat sy van die rente kan leef. "Ek werk al vandat ek 16 jaar oud is. Ek het nog nooit opgehou nie. Nou is dit my beurt om te rus," sê sy. "Ek gaan ook 'n mooimaak-sessie ondergaan – ek soek 'n heeltemal nuwe lewe!"
Sy sê dat ondanks haar nuwe rykdom sal sy nooit vergeet waar sy vandaan kom nie. "Ek wil van die geld vir liefdadigheid skenk. Terwyl ek so gesukkel het, het ek gewens daar was iemand wat my net kon help. Daarom wil ek nou vir ander mense daardie seën wees waarvoor ek nog altyd gewens het."
Video: Talle treinwaens vat vlam op Kaapstad-stasie
Geniet dit. Ek glo jy verdien dit.!!
Ek is so so so SUPER bly iemand het dit gewen wat dit regtig nodig het. Baie, baie GELUK❤
Kry haar jammer nou sal elke kammabehoeftige haar lastag val tot haar geld op is en weer sit waar sy was.
Dit is nou 'n waardige wenner. Alle seën en sterkte vorentoe.
Baie Geluk! Moenie meer vriende maak as wat jy het nie en bestuur jou eie geld – anders mag jy dalk net daar terug wees oor 5 jaar…